SA regering vra ondersoek ná skietdood in Hawaii  Lindani en Lindsay Myeni op hulle troudag. (Foto: Facebook) Die ANC het ’n beroep op wetstoepassingsowerhede in die VSA gedoen om die skietdood van die Suid-Afrikaner Lindani Myeni (29) in Hawaii deeglik te ondersoek en om te verseker dat die skuldiges aan die pen ry. Maroela Media het berig dat Myeni, ’n oudinwoner en -rugbyspeler van KwaZulu-Natal, verlede Woensdag ná ’n konfrontasie met polisiebeamptes in Honolulu geskiet en later in die hospitaal dood is. “Die ANC is oortuig dat die Suid-Afrikaanse regering alles in sy vermoë sal doen om ’n volledige verslag by die Amerikaanse owerhede te kry oor die omstandighede wat tot die dood van Myeni aan die hand van polisie gelei het,” het Pule Mabe, nasionale woordvoerder vir die ANC, gesê. Beeldmateriaal van die voorval is op sosiale media versprei. Volgens Myeni se vrou, Lindsay, en sy swaer Justin Anderson skets die beeldmateriaal egter nie die volledige prentjie nie. Hulle het op hulle onderskeie Facebook-profiele daarop aangedring dat die Honolulu-polisie die “ongeredigeerde beeldmateriaal” bekend maak. “Luister, stad van Honolulu, hierdie [saak] gaan nie verdwyn nie. Die hele wêreld kyk vir julle, van Londen tot Kaapstad. Ons sal nie ophou tot dat ons al die beeldmateriaal het nie,” het Lindsay gesê. Die media in Hawaii berig onder meer dat Myeni die polisiebeamptes eerste aangeval en met sy vuiste begin slaan het. Die beeldmateriaal staaf dié weergawe. Die konfrontasie het gevolg nadat die polisie glo op ’n 911-oproep van ’n moontlike huisbraak gereageer het. Anderson skryf egter op Facebook dat die voorval ’n misverstand was en dat sy swaer op ’n kalm wyse met die polisiebeamptes probeer praat het. Volgens hom was dit Myeni wat hómself moes verdedig teen “die blinde aggressie en vrees wat deur ’n rassistiese stelsel gekweek is”. “Hy wou waarskynlik aan hulle verduidelik dat hy per ongeluk by die verkeerde huis ingestap het en geen skade wou berokken nie,” het Anderson gesê. Lindsay het op Facebook geskryf dat Myeni ’n entjie gaan ry het om sy kop skoon te kry ná ֺ’n prettige familiedag – hy sou glo die volgende week vir sy groenkaart-onderhoud gaan. Die egpaar het twee klein kinders. “Ek het hom om 19:52 gebel en hy het gesê hy is op pad huis toe. Teen 20:10 het polisie hom vier keer geskiet. Hoe regverdig jy dit? Wat het in 18 minute gebeur? Wat moet ek vir my kinders sê wanneer hulle na hom vra?” Die familie het ook op Facebook aangedui dat hulle bereid sal wees om die saak in die hof te beveg. Intussen probeer hulle om Myeni se oorskot na Suid-Afrika terug te bring. Sihle Zikalala, premier van KwaZulu-Natal, het in ’n verklaring gesê dat hulle tans saam met die Myeni-familie werk om dít moontlik te maak. “Planne om Meyini se oorskot terug te bring is besig om momentum te kry ná interaksies tussen die premier se kantoor, die departement van internasionale betrekkinge en samewerking en die konsul-generaal in die VSA.” Afgevaardigdes van die premier se kantoor onder leiding van die direkteur-generaal, dr. Nonhlanhla Mkhize, het Myeni se familie gister in Empangeni besoek. “Die doel van dié besoek was om onder meer te bepaal wat die familie se huislike omstandighede is en om besonderhede oor die begrafnisreëlings vas te stel,” het Zikalala gesê. Luidens die verklaring sal Mkhize nou saam met die familie werk om aan hulle die nodige hulp en ondersteuning in hierdie tyd te bied.